Id-Direttiva tal-Kunsill 92/79/KEE
tad-19 ta’ Ottubru 1992
dwar l-approssimazzjoni tat-taxxi fuq is-sigaretti
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 99 ta’ l-istess Trattat,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku w Soċjali [3],
Billi d-Direttiva 72/464/KEE [4] tistipula dispożizzjonijiet ġenerali li jikkonċernaw it-taxxi tas-sisa fuq tabakk maħdum u dispożizzjonijiet speċjali li jikkonċernw l-istruttura ta’ taxxi tas-sisa applikabbli għas-sigaretti;
Billi d-Direttiva 79/32/KEE [5] niżżlet id-defenizzjonijiet tal-gruppi varji ta’ tabakk maħdum;
Billi għall-kompletazzjoni fl-1 ta’ Jannar 1993 ta’ suq intern mingħajr fruntierei hu neċessarju li tiġi mwaqqfa taxxa tas-sisa minima totali għas-sigaretti;
Billi hu neċessarju għar-Renju ta’ Spanja li jkollu perjodu transizzjonali ta’ sentejn sabiex jilħaq dak il-minimu totali ta’ taxxa tas-sisa;
Billi r-Repubblika Portugiża għandha tiġi mogħtija l-possibilta ta’ rata mnaqqsa għal sigaretti magħmula minn produtturi li jaħdmu fuq skala żgħira u kkonsmati fir-reġjunijiet l-iżjed imbiegħeda ta’ l-Ażores u tal-Madeira;
Billi għandha tiġi ntrodotta proċedura sabiex, fir-rigward tal-inċidenza totali u l-istruttura tat-taxxi tas-sisa fuq is-sigaretti, isir possibbli li kull sentejn isiru l-aġġustamenti neċessarji biex tingħata kunsiderazzjoni tat-tħaddim kif suppost tas-suq intern u l-għanijiet iżjed wiesgħajn tat-Trattat,
ADOTTA DIN ID-DIRETTIVA:
Artikolu 1
1. Mhux iżjed tard mill-ewwel ta’ Jannar 1993, L-Istati Membri għandhom japplikaw lis-sigaretti it-taxxi minimi tal-konsum skond ir-regoli li hemm provvediment għalihom f’din id-Direttiva.
2. Il-paragrafu wieħed għandhu jgħodd għat-taxxi li, skond id-Direttiva 72/464/KEE, jiġu ntaxxati fuq sigaretti li jikkonsistu:
(a) f’sisa speċifika għal kull unita tal-prodott;
(b) f’sisa proporzjonata kkalolata fuq il-bażi tal-prezz massimu tal-imnut;
(ċ) f’VAT proporzjonali għall-prezz ta’ l-imnut.
Artikolu 2
Mhux iżjed tard minn 1 ta’ Jannar 1993, Kull Stat Membru għandu japplika taxxa tas-sisa minima totali (taxxa speċifika flimkien mat-taxxa ad valorem eskluż il-VAT) l-inċidenza ta’ liema għandha tiġi ffissata għal 57 % tal-prezz tal-bejgħ bl-imnut (inklużi t-taxxi kollha) għal sigaretti tal-kategorija tal-prezz l-iżjed li hemm domanda għaliha.
It-taxxa tas-sisa minima totali fuq is-sigaretti għandha tiġi stabbilita fuq il-bażi ta’ sigaretti tal-kategorijja tal-prezz li l-iżjed hemm domanda għaliha skond informazzjoni stabbilita fl-1 ta’ Jannar ta’ kull sena, u tibda fl-1 ta’ Jannar 1993.
Artikolu 3
1. Ir-Renju ta’ Spanja għandu jkollu perjodu transizzjonali ta’ sentejn, li jibda fl-1 ta’ Jannar 1993, sabiex jilħaq it-taxxa tas-sisa minima totali stipulata fl-Artikolu 2.
2. Ir-Repubblika Portugiża tista tapplika rata mnaqqsa ta’ sa 50 % inqas minn dik stipulata fl-Artikolu 2 lill sigaretti kkonsmati fir-reġjunijiet l-iżjed imwarrba tal-Ażores u tal-Madeira, magħmula minn fabbrikanti li jaħdmu fuq skala żgħira li l-produzzjoni annwali tagħhom ma teċċedix il 500 tunellata.
Artikolu 4
Kull sentejn, u għall-ewwel darba mhux iżjed tard mill-31 ta’ Diċembru, il-Kunsill, fuq bażi ta’ rapport u, fejn xieraq, fuq proposta mill-Kummissjoni, għandu jeżamina it-taxxa tas-sisa minima totali stipulata fl-Artikolu 2, id-dispożizzjonijiet ta’ l-Artikolu 3(2) u l-istruttura ta’ taxxi tas-sisa kif iddefenuti fl-Artikolu 10b tad-Direttiva 72/464/KEE u, b’mod unanimu wara li jikkonsulta mal-Parlament Ewropew, għandu jadotta l-miżuri meħtieġa. Ir-rapport mill-Kummissjoni u l-eżami mill-Kunsill għandhom jieħdu in kunsiderazzjoni it-tħaddim kif suppost tas-suq intern u l-għanijiet iżjed wiesgħa tat-Trattat.
Artikolu 5
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex iħarsu lill-din id-Direttiva mhux iżjed tard mill-31 ta’ Diċembru 1992. Dawn għandhom minnufih jinfurmaw lill-Kummissjoni b’dan.
Meta l-Istati Membri jadottaw dawn il-miżuri, għandha tkun jtinstab fihom riferenza għal din id-Direttiva jew għandhom ikunu akkumpanjati b’din ir-riferenza fl-okkażjoni tal-pubblikazzjoni uffiċjali tagħhom. Il-metodi li bihom għandhom isiru dawn ir-riferenzi għandhom jiġu stipulati mill-Istati Membri.
2. L-Istati Membri għandhom jikkomunikaw lill-Kummissjoni it-testi tad-dispożizzjonijiet ewlenin li huma jadottaw fil-qasam irregolat b’din id-Direttiva.
Artikolu 6
Din id-direttiva qiegħda tiġi ndirizzata lill-Istati Membri.
Magħmula fil-Lussemburgu, fid-19 ta’ Ottubru 1992.